Author: agenda0
Company: agenda

ÚRAD VLÁDY SLOVENSKEJ REPUBLIKY
Sekcia vládnej legislatívy

 
Na rokovanie vlády Slovenskej republiky
dňa 17. Októbra 2001
K materiálu č. 6853/2001
K bodu programu č. 3

 
S T A N O V I S K O
k návrhu zákona o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov
- k novému zneniu
 
I.
Návrh zákona o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov predkladá minister hospodárstva Slovenskej republiky Ľ. Harach v súlade s uznesením vlády Slovenskej republiky č.565 z júna 2001, ktorým bola schválená ”Analýza účinnosti a pôsobenia súčasného systému orgánov dozoru”, ktorú vypracovalo Ministerstvo hospodárstva Slovenskej republiky na základe uznesenia vlády Slovenskej republiky č.694 k ”Auditu súladu činnosti a financovania ústredných orgánov štátnej správy a organizácií v okruhu ich pôsobnosti”. Predkladateľ uvádza, že odporúčanie vyššie uvedeného Auditu smerovalo k vytvoreniu jednotného systému integrovanej kontroly na vnútornom trhu. Na jeho základe bol vypracovaný ”Návrh legislatívneho zámeru zákona o integrácii kontroly na trhu”, ku ktorému však vyjadrili dotknuté ministerstvá zásadný nesúhlas. Na základe ich stanovísk Porada ekonomických ministrov, Legislatívna rada vlády Slovenskej republiky a vláda Slovenskej republiky dňa 20.6.2001 rozhodli o vytvorení dvoch orgánov kontroly na vnútornom trhu (Štátnej kontroly na vnútornom trhu v ochrane spotrebiteľa a Štátnej veterinárnej a potravinovej správy). Z toho dôvodu sa odporúčania Auditu napĺňajú len čiastočne.
II.
Cieľom predkladaného návrhu zákona je upraviť všeobecnú pôsobnosť Slovenskej obchodnej inšpekcie pri kontrole na vnútornom trhu, jednak podľa predkladaného návrhu zákona, ako i v súlade s osobitnými zákonmi, ktoré boli od r.1992 prijaté na ochranu spotrebiteľa. Reorganizácia orgánov kontroly reaguje na pravidlá prijaté členskými štátmi Európskej únie v tzv. Novom prístupe, ako aj na odporúčania Európskej komisie, ktorá v Správe o stave Slovenska v predvstupovej etape z novembra 2000 konštatuje, že je potrebné vykonať zásadný posun od predtrhovej kontroly k trhovej kontrole výrobkov s posilnením adekvátnej koordinácie orgánov vykonávajúcich trhovú kontrolu.
V práve Európskej únie je problematika návrhu zákona upravená; návrh zákona patrí medzi: prioritné oblasti aproximácie práva, uvedené v čl.70 Európskej dohody o pridružení; ako aj medzi priority odporúčané v Bielej knihe, ktoré boli zahrnuté do Národného programu aquis communautaire.
Predkladaný návrh zákona bude mať dopad na štátny rozpočet. Stanovisko Ministerstva financií SR bolo zahrnuté do prílohy č.1 - Ekonomické dopady na štátny rozpočet.
Podľa predkladacej správy sa návrh zákona predkladá na rokovanie vlády Slovenskej republiky bez rozporov a Rada hospodárskej a sociálnej dohody si návrh zákona nezaradila do programu svojho rokovania.
III.
Legislatívna rada vlády Slovenskej republiky prerokovala predmetný návrh na svojom zasadnutí dňa 20. Septembra 2001 a odporučila vláde Slovenskej republiky návrh zákona s c h v á l i ť s tým, že na rokovanie vlády predloží predkladateľ návrh v novom znení, dopracovanom podľa jej pripomienok a odporúčaní.
Sekcia vládnej legislatívy Úradu vlády Slovenskej republiky konštatuje, že do predloženého nového znenia návrhu zákona o štátnej kontrole vnútorného trhu vo veciach ochrany spotrebiteľa predkladateľ zapracoval 12 pripomienok a odporúčaní Legislatívnej rady vlády SR s výnimkou 23 nižšie uvedených pripomienok.
Vzhľadom na uvedené odporúčame vláde Slovenskej republiky návrh zákona v predloženom znení s c h v á l i ť len za predpokladu, že do vládneho návrhu zákona budú dôsledne zapracované ešte tieto pripomienky Legislatívnej rady vlády Slovenskej republiky:
K názvu zákona
- Slová ”vo veciach” odporúčala Legislatívna rada vlády Slovenskej republiky nahradiť slovami ”v oblasti”. 
K § 4
- V dôvodovej práve § 4 ods. 2 písm. a), b), c) odporúčame dať jej text do súladu s novým znením tohoto paragrafu.
- V odseku 3 písm. c) odporúčame odkazom na príslušné predpisy upresniť slová ”upozornením na riziká”. V §8 ods. 1 písm. a) sa napríklad používa pojem ”nebezpečenstvo ohrozenia života”.
- V odseku 3 vypustiť písmeno f), nakoľko Legislatívna rada vlády Slovenskej republiky odporúčala text tohto písmena upraviť v paragrafe 5.
K § 5
- V odseku 3 písm. a) odporučila Legislatívna rada vlády Slovesnej republiky doplniť za slová ”za úmyselný trestný čin” slová ”alebo za trestný čin, ktorého výkon nebol podmienečne odložený”.
- V odseku 5 písm. b) odporúčame zvážiť, nakoľko je účelné, aby mala prizvaná osoba takúto právomoc. (Oprávnená osoba je podľa návrhu príslušným odborníkom, ako taká bude pri kontrole prítomná spolu s inšpektorom. Nevidíme dôvod na duplicitu tohoto oprávnenia.)
- V odseku 5 doplniť pôvodné písmeno f) v znení ”f) prejednávať priestupky v blokovom konaní.” a doplniť príslušný odkaz na zákon Slovenskej národnej rady č. 372/1990 Zb. o priestupkoch v znení neskorších predpisov, nakoľko Legislatívna rada vlády Slovenskej republiky odporúčala toto písmeno upraviť, nie vypustiť.
K § 6
- V odseku 1 text písmena b) navrhujeme zosúladiť s dôvodovou správou k príslušnému paragrafu. (Návrh zákona - ”ak je zjavné, že nie sú bezpečné”, dôvodová správa - ”zjavne zdraviu škodlivé”.)
- S odsekom 1 písm. c) je potrebné zosúladiť odôvodnenie k tomuto ustanoveniu. Dôvodová správa - ”... pôjde o zaistenie ... alebo overeniu, či skutočne ide o falzifikát...” posledná možnosť nie je v paragrafovom znení zákona vyjadrená.
K § 7
- V odseku 1 navrhujeme za slovo ”inšpektorov” vložiť slovo ”sama” a slová ”časti všetkých odobratých vzoriek.” nahradiť slovami ”časť z každej takto odobratej vzorky.”
K § 8
- V dôvodovej správe odporučila Legislatívna rada vlády Slovenskej republiky doplniť na príslušných miestach slová ”ohrozenie zdravia” tak, ako je to v novom paragrafovom znení.
- V odseku 1 písm. d) odporúčame (aspoň do dôvodovej správy) upresniť spôsob informovania o nebezpečenstve ohrozenia života.
K § 9 
- Nadpis paragrafu Legislatívna rada vlády Slovenskej republiky odporučila zameniť za ”Správne delikty”.
- Legislatívna rada vlády Slovenskej republiky odporučila tak, ako v § 8 ods. 1, nahradiť v odseku 1 pôvodné slová ”Riaditeľ inšpektorátu” slovom Inšpektorát”.
- Legislatívna rada vlády Slovenskej republiky odporučila vysporiadať sa s úpravou blokového konania v pôvodnom vypustenom odseku 4 s ohľadom na priestupkový zákon. Legislatívna rada vlády Slovenskej republiky navrhla tento problém riešiť v samostatnom paragrafe, nie len vypustením uvedeného odseku.
K § 15
- V bode 1 opraviť citáciu zákona do podoby ”Zákon Slovenskej národnej rady č. 71/1986 Zb. o Slovenskej obchodnej inšpekcii v znení ...”.

K Čl. II
- V bode 1 odporučila Legislatívna rada vlády Slovenskej republiky doplniť slová ”poskytovanie služieb” obdobne, ako je to upravené v celom texte zákona o ochrane spotrebiteľa.
- Poznámku 9c odporučila Legislatívna rada vlády Slovenskej republiky upraviť tak, aby uvádzala relevantné predpisy obdobne, ako je upravená poznámka 8 v zákone o ochrane spotrebiteľa.
K Čl. IV a VI
- Legislatívna rada vlády Slovenskej republiky upozorňuje vládu Slovenskej republiky na problém prechodu zamestnancov, ktorí v súčasnosti pracujú na okresných úradoch, s ohľadom na plánované prijímanie nových zamestnancov do Slovenskej obchodnej inšpekcie.
Čl. V
- Legislatívna rada vlády Slovenskej republiky navrhla predkladateľovi vynechať bod 3.
- Legislatívna rada vlády Slovenskej republiky predkladateľa upozornila aj na interpretačné pravidlo prechodu kompetencií zo štátnej správy na samosprávu ”ak nejaký zákon pri úprave pôsobností obce alebo samosprávneho kraja neustanoví, že ide o výkon štátnej správy, má sa za to, že ide o samosprávu”. Preto je potrebné dôsledne skontrolovať a prehodnotiť v predkladanom návrhu zákona, ktoré kompetencie majú zostať na úrovni štátnej správy.
K dôvodovej správe
- V časti K § 6 za slová ”priamo na mieste” vložiť slovo ”(§6)” a na koniec odseku vložiť slovo ”(§8)”.
K poznámkam pod čiarou
- V celom návrhu zákona treba upraviť číslovanie poznámok pod čiarou; poznámka č. 10 je napríklad použitá v novom znení návrhu zákona dvakrát.

Bratislava 15. októbra 2001 
Vypracovali: S. Šiková
L. Lička

Štefan G r m a n
generálny riaditeľ
Sekcie vládnej legislatívy